**Előterjesztés a víziközmű-vagyon állami tulajdonba adásának lehetőségével kapcsolatban (2022.09.15-i testületi ülés, 8. napirendi pont)**

A Pannon-Vízben tulajdonos településeknek szoros határidővel jelezniük kell az állam felé, hogy kívánnak-e részt venni egy olyan integrációs folyamatban, amely a víziközmű-szolgáltatók működési feltételeit rendezi. A feltételek rendezése azt jelenti, hogy az államnak ingyenesen át kell adni a közművagyont és ennek fejében tőkeemeléssel az állam finanszírozza (a Pannon-Víz tájékoztatása szerint) finanszírozhatatlan működést.

Vámosszabadi képviselő-testülete döntést hozott, hogy megfelelő feltételek esetén szándékában áll részt venni az integrációs folyamatban, tekintettel arra, hogy az elsődleges szempont a víz és szennyvízszolgáltatás működésének folyamatos fenntartása.

Az integrációs folyamat menetrendje szerint szeptember 20-ig kell tényleges döntést hozni arról, hogy az integráció keretében valóban át kívánják-e adni ingyenesen az államnak a települések a Pannon-Víz által üzemeltetett önkormányzati közművagyont.

A közművagyon átadása lehetővé teszi, hogy a jelenlegi irreális üzemeltetési feltételek között is garantált legyen a közműszolgáltatás. Mit értek irreális feltételek alatt: 2012 óta változatlan vízdíj és most megugró energiaárak miatt pótlólagos, az önkormányzatok által befizetendő tőkeemelést igényelne a szolgáltató. A Pannon-Víz változatlan működési feltételek melletti gazdálkodása a jelenlegi, állam által megszabott feltételrendszerben nem lehet eredményes, újabb és újabb befizetéseket kellene teljesíteni a tulajdonos önkormányzatoknak a működés fenntartását biztosítandó. Ehhez jön még az a teher, hogy a hálózatot fejleszteni is szükséges.

Vagy az önkormányzatok vállalják ezt pénzügyi terhet, vagy valaki más (ez esetben az állam). Az állam a már tulajdonába vett víziközmű cégek működését 100mrd Ft feletti összeggel támogatta az elmúlt időszakban, az önkormányzati tulajdonú cégek nem kaptak állami támogatást.

**Vámosszabadi tulajdonrésze a Pannon-Vízben 0,35%, ugyanakkor a vagyon értéke 1,083mrdFt**, ami azt is jelenti, hogy a szükséges tőkeemelésből nekünk ehhez mérten kellene részt vállalnunk, ami elérheti a több tízmillió forintot is (ez egyszer még megoldható lenne), de a 61%-os részesedésű Győrnek ez akár milliárdos terhet is jelenthet. A döntés tétje, hogy változatlan működési feltételek mellett (amelynek egyik legfontosabb elemét, a vízdíjat az állam határozza meg) működőképes marad-e a víziközmű rendszer. Jelenlegi szabályozási környezetben ez nem valószínű, még akkor is kérdéses lenne, ha megszűnne a vízdíjra a hatósági ár. Összességében a vagyonátadással az állam átvállalná az ellátási felelősséget, az állam garantálná a működést és a megfelelő vízellátást az általa meghatározott áron.

Ugyanakkor a megalapozott döntéshez (pro és kontra) számos információra van szükség, amelynek hiányában felelősségteljes döntés nem hozható. A döntést megalapozandó, az alábbi kérdéseket megküldtük (számos más településsel együtt) az állammal való egyeztetéssel megbízott győri polgármesternek és a Pannon-Víz vezérigazgatójának:

1. Vagyonnal kapcsolatos meghatározások és információk:

a. Az integrációs útmutató meghatároz víziközmű vagyont és működtető vagyont, mindkettő átadható térítésmentesen az államnak.Pontosan mi a működtető vagyon? Kérjük, részletezzék.

b. A hálózati és a működtető vagyonon kívül milyen vagyonelemek vannak? Az integrációs folyamat során az egyéb vagyonelemek maradnak-e a Pannon-Víz Zrt. (és így az önkormányzatok) tulajdonában? Pénzügyi vagyon is van? Annak mi a pontos tartalma? Az egyéb vagyon lehet-e fedezete az integrációs folyamat során a tulajdonos önkormányzatok költségeinek? Kérjük, részletezzék és nevesítsék a hálózati vagyonon kívüli vagyonelemeket.

c. A hálózati vagyon és a működtető vagyon együttes átadása, vagy csak a hálózati vagyon átadása javasolt? Mi az előnye és a hátránya az egyes konstrukcióknak?

d. Mekkora a működtető és mekkora a hálózati vagyon értékének összege?

e. Átadható-e a folyamat keretében a Pannon-Víz Zrt 100%-os tulajdona is, minden önkormányzatot terhelő kötelezettséggel együtt? Átadható-e a folyamat keretében az egyes települések szolgáltatóban meglévő teljes tulajdonrésze is? Milyen formában dönthetnek a tulajdonos önkormányzatok a Pannon-Víz Zrt.-ben, mint szolgáltatóban az adott önkormányzatot megillető tulajdonrész államnak történő átadásáról?

f. Amennyiben az önkormányzatok tulajdonrésze nem kerül átadásra, úgy miképpen történik meg az engedélyes tevékenységek és a Pannon-Víznél maradó másodlagos tevékenységek elkülönítése (tekintettel arra, hogy a 2021. évben a másodlagos tevékenysége adózott eredménye jelentős volt)?

2. Elszámolás:

a. Az átadáskor milyen elszámolás (milyen dátumra történik a könyvszerinti érték megállapítása) alapján kerül át a vagyon az államhoz? A bérleti üzemeltetési szerződésből eredő önkormányzati tartozások is átvételre kerülnek az állam által, vagyis nullás egyenleggel adjuk át, kötelezettség nélkül a vagyont?Kérjük, hogy az esetleges átadás előtt a települések kapjanak egyenlegértesítőt, és tájékoztatást, hogy van-e fizetési kötelezettségük.

b. A közművagyon átvételekor legyen lehetőség a Szolgáltató (Pannon-Víz) és a negatív szaldóval rendelkező önkormányzatok tartozásainak törlésére az pluszos önkormányzatok egyenlegének terhére, vagyis az önkormányzatokat sem a szolgáltatóban megmaradó tulajdonuk révén, sem az átadott víziközmű vagyonhoz kapcsolódóan pénzügyi kötelezettség ne terhelje.

c. Milyen javaslat van az értékelés okán felvett, önkormányzatokra hárított hitel törlesztő részleteivel kapcsolatban a következő évekre?

d. Megkaphatjuk-e a félévi beszámolót/zárást, illetve az azon alapuló tervezett/várható év végi eredménykimutatást/elszámolást?

3. Használati díj:

Az átengedett használati díj mire lesz elegendő az átadásig? Biztosított lesz a karbantartás és a felújítás?

4. GFT:

Mi történik a Gördülő Fejlesztési Tervvel? Az ott részletezett felújítások és rekonstrukciók aszerint valósulnak meg? A települések fejlődése biztosítva lesz az állami tulajdonba vételt követően?

6. Többségi/egyhangú döntés hiányában milyen helyzet áll elő (részletes forgatókönyvek a legnagyobb költségtételek különböző szintjeinek modellezésével a finanszírozásra)?

6. Közműfejlesztések, új rácsatlakozások a jövőben:

a. Ki és mi alapján dönt a közműfejlesztések megvalósításáról?

b. A kapacitások elosztásáról ki és mi alapján dönt?

c. Ki hagyja jóvá/írja alá a hozzájárulást?

d. Lesz-e jogi alapja a lakossági közműfejlesztési hozzájárulásoknak?

7. Partnerség:

Az állam és az önkormányzatok között milyen partneri viszony lesz? Milyen szerepet szánnak az önkormányzatoknak?

8. 2023. évtől a hálózat tulajdonosa biztosítja (és egyben ellátásért felelős), hogy a szolgáltatási terület önkormányzatai számára a működési-üzemeltetési költség további finanszírozása nem terheli őket?

A kérdésekre hivatalos választ nem kaptunk, és tekintettel arra, hogy az önkormányzat tulajdonában lévő (és a Pannon-Víz által bérleti üzemeltetési szerződés keretében működtetett) víziközművagyon további működési lehetőségei tekintetében a fenti lényeges információk nem állnak rendelkezésre a megalapozott és felelősségteljes döntéshez, így javaslom, hogy a képviselő-testület információhiány miatt ne döntsön a víziközmű-vagyon integrációs folyamat keretében történő ingyenes átadásáról.

2022.09.14. Ambrus Gellért polgármester